L'Eliana tornarà a celebrar la seua “Nit violeta” el 20 de setembre
17 de setembre de 2021

Un any més, el Consistori i la ciutadania volen mostrar amb aquest gest la seua repulsa contra la violència masclista.

El 20 de setembre de 2019, fa ara dos anys, Espanya sencera es va tirar al carrer secundant una iniciativa del moviment feminista per a dir basta a l'esgarrifosa escalada de crims masclistes perpetrats en l'estiu d'aquell any, en el mes de juliol del qual van ser assassinades per les seues parelles o exparelles una dona cada dos dies al nostre país.

Va ser l'anomenada “Nit Violeta” i la resposta ciutadana va ser contundent i multitudinària. Molts ajuntaments es van sumar a la iniciativa i van donar suport a les mobilitzacions amb diverses accions reivindicatives. Concretament, l'Ajuntament de l'Eliana va convocar als veïns i veïnes a una concentració on es va llegir un manifest contra aquesta mena d'agressió, al mateix temps que la façana del consistori lluïa una il·luminació de color violeta creada per a l'ocasió.

Ja en 2020, la Regidoria d'Igualtat va decidir adoptar aquesta data, la del 20 de setembre, com a dia per a cridar l'atenció de la societat sobre aquest greu problema que, per desgràcia, persisteix. L'any passat, independentment de la commemoració del 25 de novembre, Dia Internacional de l'Eliminació de la Violència contra la Dona, l'Eliana va celebrar la seua segona “Nit Violeta”.

Enguany, de nou la façana de l'Ajuntament tornarà a tenyir-se de violeta per a llançar de nou el mateix missatge a la ciutadania i demanar la unió de tota la societat contra la violència masclista, que continua posant fi a les vides de moltes dones i fins i tot de les seues filles i fills. Aquest dilluns 20, a les 18.45 s'iniciarà el muntatge al balcó de l'Ajuntament d'un panell en homenatge a les víctimes de violència de gènere en aquest 2021. A les 19.30 tindrà lloc un senzill acte en el qual la regidora d'Igualtat, Concha Montaner, farà una introducció per a posteriorment, al costat de la regidora de Polítiques Socials, María José Valenzuela, enumerar tots i cadascun dels noms de les víctimes que apareixen en el panell. Tancarà l'acte l'alcalde Salva Torrent i posteriorment hi haurà una actuació de la Escola Coral de l'Eliana.

Concha Montaner, regidora d'Igualtat, ha lamentat que haja de ser necessari continuar duent a terme aquest tipus d'actes ja que els crims masclistes no cessen, afegint que l'Ajuntament de l'Eliana continuarà fent costat a les víctimes i lluitant contra aquesta xacra, tal com fa des de 2003 quan es va crear l'Equip Multidisciplinari contra la violència domèstica i de gènere.